РЭСПАНСАРЫЙНЫ ПСАЛЬМ Пс 95 (94), 6–7. 8–9. 10–11 (Р.: 8)
Разважанне да Евангелля: Хачу, будзь ачышчаны
Адказ Езуса на просьбу пракажонага ў сённяшнім Евангеллі аб’яўляе нам праўду пра Божую волю наконт кожнага з нас. Хваробы скуры, якія Біблія называе праказай, па прычыне звязанай з імі рызыкі заражэння іншых прыводзілі да таго, што хворы быў адлучаны ад супольнасці аж да поўнага выздараўлення. На жаль, часам такі чалавек ужо да канца свайго жыцця павінен быў прабываць воддаль. Аднак Божай воляй з’яўляецца наша прыналежнасць да супольнасці, да якой Ён нас паклікаў. У ёй мы павінны рэалізоўваць сябе і ўзрастаць як людзі з усім тым, што з гэтага вынікае. Больш таго, аздараўляючы пракажонага, Езус паказвае, што з перспектывы Бога няма нічога, што можа назаўсёды адлучыць чалавека ад супольнасці з Ім самім. Ён прагне ачысціць кожнага з нас, каб мы ў поўні маглі прыналежаць Яму.
Божа, кожны дзень Ты даеш нам сябе нанава. Просім, ачысці нас, каб дзякуючы Тваёй ласцы мы былі здольныя імкнуцца да поўнай еднасці з Табой.